Gooi Tegnieke vir Varswater Hengel - Karp Hengel Gooi Tegnieke
Dit is die krag van 'n visstok wat meerendeels die distansie van ‘n gooi bepaal eerder as die krag van die hengelaar. Moderne stokke word al hoe meer met ‘n vinnige aksie gebou en ontwerp, met ander woorde, die stok is redelik styf vanaf die butt gedeelte tot so twee derdes van onder af. Die boonste derde word dan redelik vinnig dunner. Die gooi vermoë van die stok word bepaal deur die krag van die middelste deel van die stok, tesame met die buigsaamheid van die boonste gedeelte.
Hierdie tipe van stok sal ook ‘n vis baie vinniger moeg speel sodat dit eerstens, vinniger tot by die net gebring kan word, en dan ook makliker genet kan word; die stok het ook genoeg speling wat die skok van’n vis wat skielik hier langs die kant weer wil diepwater toe jaag, te kan absorbeer.
Teoreties moet die vis eintlik teen die veerkrag van die stok baklei. Die tegniek om die vis met die stok nader te trek, en dan die stok se punt te laat sak terwyl daar ingekatrol word, word al jare deur hengelaars gebruik. Hierdie tegniek, en pomp aksie word herhaal totdat die vis genet kan word. Met vinnige aksie stokke kan daar regtig vêr distansies gegooi word.
Wanneer die gerei reg opgestel is, moet die hengelaar staan en kyk na die teiken gebied, met sy stok voor hom gehou. Hy moet nou sy linkervoet voor die regtervoet skuif sodat ‘n gemaklike posisie ingeneem kan word. Sy voorste voet moet presies na die teiken kyk, met die agterste voet effens uitgedraai. Haal die spoel af en knip op die gooipen en maak seker dat dit stewig is. Die meeste senterpin katrolle sal ‘n klik geluid maak as die spoel reg op die gooipen gemonteer is.
Die voorvinger word nou op die spoel geplaas en die lyn gelos, die lyn sal automaties teenaan die voorvinger spring. Die lyn moet met die voorvinger reg bo op die plek waar dit van die spoel af kom gehou word. Onthou, die regter-hand hou die lyn bo op die spoel vas en die linker-hand is onder op die butt of handvatsel. Die distansie tussen hande moet so ver moontlik wees sonder dat dit ongemaklik is. Hoe verder die hande uit mekaar uit is, hoe meer gooikrag sal die hengelaar kan uitoefen.
Die stok word nou oor die skouer geneem na agter, tot so om en by die vier-uur posisie. Die katrol sal nou bo die stok wees en die arms amper vollengte uitgestrek, swaai die stok saggies na ‘n een of twee uur posisie sodat die strop vorentoe swaai. Die stok word nou terug geneem na ‘n drie of vier uur posisie, sodat die strop amper in ‘n reguit lyn met die stok is en dan word daar kragtig met die regter-hand op en vorentoe gestoot terwyl die linker-hand kragtig aftrek om verby die linker-hand se sy te beweeg.
Sodra die boog ‘n 45⁰ boog met die grond waarop die hengelaar staan vorm, word die lyn gelos en die stok word verder afgebring tot so ‘n nege-uur posisie. As alles reg gewerk het sal die sinker nou die lyn vêr oor die water uitsleep. Sodra die sinker die water raak word die vingers gebruik om die lyn op die spoel vas te hou en die spoel word weer op die katrol geknip.
Dit is dan die basiese werp aksie, maar om rede mense nie almal die selfde is nie sal party die stok effens meer plat laat oorkom, maar om akkuraatheid te verseker moet die stok so reg bo die skouer as moontlik oorkom. ‘n Algemene fout wat mense maak is dat hulle die stok nie laat deurkom nadat die lyn gelos is nie, hulle bring die stok oor en sodra hulle die lyn los hou hulle op swaai. Dit het ‘n effek op die totale werpkrag van die stok en is dit dus belangrik om die stok deur te swaai tot die nege-uur posisie.
Nog 'n ding om na op te let op jou visstok is die grote van die eerste ogie. 'n Goeie gooi stok se eerste ogie is baie groter om te verhoed dat die lyn teen die ogie vas slaan waneer dit van die spoel af kom.
Lees Deel 1 van die artikel HIER
Waar kan ek 'n goeie visstok te koop kry?
'n Reeks visstokke is te koop by hierdie goeie webwerf.